b'\n_START_ARTICLE_\nLaukaansuun satama\n_START_PARAGRAPH_\nUst-Lugan satama (ven. \xd0\xa3\xd1\x81\xd1\x82\xd1\x8c-\xd0\x9b\xd1\x83\xd0\xb6\xd1\x81\xd0\xba\xd0\xb8\xd0\xb9 \xd0\xbf\xd0\xbe\xd1\x80\xd1\x82, Ust-Lu\xc5\xbeski port, LOCODE: RUULU) eli Laukaansuun satama on Suomenlahden etel\xc3\xa4rannalla, runsaan 110 kilometrin p\xc3\xa4\xc3\xa4ss\xc3\xa4 Pietarista Ven\xc3\xa4j\xc3\xa4n Leningradin alueella sijaitseva suuri monitoimisatama. Satama on kasvanut nopeasti. Vuoden 2012 alkupuolella Ust-Luga oli Ven\xc3\xa4j\xc3\xa4n viidenneksi suurin satama. Vuonna 2014 Ust-Luga kohosi jo It\xc3\xa4meren suurimmaksi ja Ven\xc3\xa4j\xc3\xa4n toiseksi suurimmaksi rahtisatamaksi. _NEWLINE_Nime\xc3\xa4 Laukaansuun satama voidaan pit\xc3\xa4\xc3\xa4 my\xc3\xb6s harhaanjohtavana, koska Ust-Lugan satama ei sijaitse niink\xc3\xa4\xc3\xa4n Jaaman eli Kingiseppin piirin Laukaansuussa vaan p\xc3\xa4\xc3\xa4osin Viistin\xc3\xa4n kunnan alueella Kurkolanniemen ja Kolkanp\xc3\xa4\xc3\xa4n v\xc3\xa4lill\xc3\xa4. L\xc3\xa4hin kyl\xc3\xa4 on Koskisenkyl\xc3\xa4. Toisaalta satamayhti\xc3\xb6 on suunnitellut rakennuttavansa Laukaansuuhun 34,5 tuhannelle asukkaalle mitoitetun kaupungin kahdessa vaiheessa vuoteen 2025 menness\xc3\xa4.\n_START_SECTION_\nHistoriaa\n_START_PARAGRAPH_\nUst-Luga on varsin nuori satama; satama-alueen rakentaminen alkoi vuonna 1997. Satamaa rakentaa ja hallinnoi satamayhti\xc3\xb6 Kompanija Ust-Luga (\xd0\x9e\xd0\x90\xd0\x9e \xc2\xab\xd0\x9a\xd0\xbe\xd0\xbc\xd0\xbf\xd0\xb0\xd0\xbd\xd0\xb8\xd1\x8f \xd0\xa3\xd1\x81\xd1\x82\xd1\x8c-\xd0\x9b\xd1\x83\xd0\xb3\xd0\xb0\xc2\xbb). Ensimm\xc3\xa4isen satamaterminaalin toiminta alkoi joulukuussa 2001 ja toinen tammikuun 2006 aikana. Terminaalien m\xc3\xa4\xc3\xa4r\xc3\xa4 ja sataman kapasiteetti on kasvanut rakentamisen edetess\xc3\xa4. Esimerkiksi vuoden 2012 maaliskuussa otettiin k\xc3\xa4ytt\xc3\xb6\xc3\xb6n BPS-2-\xc3\xb6ljyputken p\xc3\xa4\xc3\xa4ss\xc3\xa4 oleva \xc3\xb6ljynlastausterminaali; k\xc3\xa4yt\xc3\xb6ss\xc3\xa4 on jo toistakymment\xc3\xa4 eri terminaalia. Hiilenkuljetuksen kasvun ja uuden \xc3\xb6ljyterminaalin k\xc3\xa4ytt\xc3\xb6\xc3\xb6noton vuoksi satama ylitti jo loppukes\xc3\xa4ll\xc3\xa4 2012 selke\xc3\xa4sti edellisvuoden rahtim\xc3\xa4\xc3\xa4r\xc3\xa4n. Koko vuoden 2012 rahtim\xc3\xa4\xc3\xa4r\xc3\xa4 oli yli kaksinkertainen edellisvuoteen verrattuna._NEWLINE_Vuonna 2014 rahtim\xc3\xa4\xc3\xa4r\xc3\xa4 kasvoi yh\xc3\xa4 20,3 prosenttia edellisvuodesta. Satama nousi It\xc3\xa4meren suurimmaksi ja Ven\xc3\xa4j\xc3\xa4n toiseksi suurimmaksi rahtisatamaksi. Ven\xc3\xa4j\xc3\xa4ll\xc3\xa4 sit\xc3\xa4 suurempi oli vain Mustanmeren Novorossijskin satama (121,6 milj. t). Ust-Lugan sataman taakse ovat vuosina 2012\xe2\x80\x932014 j\xc3\xa4\xc3\xa4neet Pietarin suursatama (61,9 milj. t), Vostot\xc5\xa1nyin satama (57,8 milj. t) ja Primorskin \xc3\xb6ljyterminaali (53,7 milj. t). Rahtim\xc3\xa4\xc3\xa4r\xc3\xa4lt\xc3\xa4\xc3\xa4n Euroopan suurin satama eli Rotterdamin satama listasi Ust-Lugan vuonna 2015 Euroopan seitsem\xc3\xa4nneksi suurimmaksi satamaksi.'